钦定古今图书集成/方舆汇编/职方典/第1237卷 > 《镇边楼记》毛宪
## 钦定古今图书集成/方舆汇编/职方典/第1237卷 > 《镇边楼记》毛宪

予去长沙之三年，闻郡圃以“镇湘”名楼，辄叹曰：“时方
多事边陲，傍午得一贤帅镇之，湘人恃以为安，匪一
道之幸耶？”今年春，客有自邵陵来，又为余言邵新筑
楼扁以镇边，辄又叹曰：“邵境延袤，实接武溪，得一贤
守镇之，邵人恃以为安，抑匪一郡之幸耶？顾恨相望
逾远，不获一登斯楼，极观览之富，而《考论缔建之颠》。”
永邵守刘侯忽以书扺宪曰：“天子不以保材能谫薄，
俾守兹土，期年之间，民仅相安矣。惕思彝獠好恶靡
常，少拂其情，则负固反侧，震我田里。顷岁旁郡之事，
可覆可监，守臣之责，非国家恩威，奚所凭借。故结之
以恩，恩则有镇抚之义；摄之以威，威则有镇服之义。
恩威兼举，保窃有志焉。幸今黾勉承”休，未至速戾。距
州治西南可半里许，群山崛起，高下牙错，烟朝月夕，
贡奇纳异。昔人曾作六亭，囊括其胜，有诗载之《郡志》，
可考不诬。岁久莽为榛秽，地亦辗转他属。前守春坊
史侯弥宁将尽复其故址，葺而新之，会易符而去，事
弗及竟保。比因公馀，登山访古，究其地，复归之官。六
亭胪分，若承厥翼。亦既涂丹雘，还旧观矣。则别创一楼，雄踞其中，忘其笔札之谬，大书“镇边”二字揭之。亢
爽闳宽，表里呈露。前有池，池有芙蕖；后依山，山有佳
木。缭以曲径，环以翠竹。绣谷遐观峙其肩，苍雪寒碧
护其趾。楚望、杏冈，丹井月池，映带左右。经始于己卯
季春甲戌，至季夏辛巳讫工。敛材庀役，未尝毫发辄
以病民。暨落成，合郡僚与邦之人士君子，夸诩刱见，
往往作为歌诗记文，以侈其事。保谢之曰：“斯楼之建，
斯扁之立，国家恩威所覃，保何功之有？将使来者循
名求实，职思其忧，异日必葺焉。顾念词拙，不能以达
此意，公其为我道所以，并纪岁月，以昭悠永。”宪发书
读之再过，曰：“湘南固多秀民，幕下不乏奇士，近舍皇
甫，远求居易，侯讵未之思耶？”有从旁解者曰：“名楼以
镇边，侯志诚不苟，记事而摭实公，其无庸辞。”于是汇
次其言，檃括为记，而系之以诗曰：“邵陵新筑镇边堂，
不为游观蹑杏冈。要遣山君长守护，岂容猩鬼辄跳
梁。能声已逐资江注，仁气芳薰绣谷香。说似邦人无
剪拜，周遭佳木尽甘棠。”侯，三衢人也。其大父文靖公，
绍兴乙丑以文魁天下，父御史台检法，以学世其家。
侯尝宰诸暨，有能称，倅三山丞司宗复倅天府，皆以
才谞为时器。今守邵，邵之民德之“无斁。会且归觐，必
能以镇边方略为上陈之也。”侯名保汝，万其字云。嘉
定庚辰重午后十日记。